Fos do Igvasu
Fos do Igvasu (port. Foz do Iguaçu 'Igvasu žiotys') – miestas pietų Brazilijoje, Paranos valstijoje, 650 km į vakarus nuo Kuritibos. Išsidėstęs Triple Frontera regione, Paragvajaus ir Argentinos pasienyje, prie Paranos ir Igvasu upių, netoli Igvasu krioklio. Draugystės tiltu sujungtas su Siudad del Este Paragvajuje, Tankredo Neveso tiltu – su Puerto Igvasu Argentinoje. Svarbus ekonominis, prekybinis, transporto ir turistinis centras. Miestą aptarnauja tarptautinis Katarataso oro uostas. Į šiaurę nuo miesto yra Itaipu hidroelektrinė. Fos do Igvasu vienas labiausiai daugiakultūrių šalies miestų. Čia gyvena gausios arabų, italų, argentiniečių, vokiečių, japonų, ukrainiečių, kinų bendruomenės. Savivaldybės plotas – 617,7 km², gyventojų skaičius – 257 971 (2021 m.). Kitos didesnės gyvenvietės – Lagoasas.